โนมูระลั่นไม่ควบรวม ทุนแกร่งมีฝีมือสู้สบาย
CNS ลั่นสู้ไหวไม่ควบรวมกับใคร ชูหลากกลยุทธ์เจาะลูกค้ารายบุคคลหวังเพิ่มฐานลูกค้าเป็น 5 หมื่นปีหน้า
10 ม.ค. 2555

CNS ลั่นสู้ไหวไม่ควบรวมกับใคร ชูหลากกลยุทธ์เจาะลูกค้ารายบุคคลหวังเพิ่มฐานลูกค้าเป็น 5 หมื่นปีหน้า 
นายสุเทพ พีตกานนท์ ประธานกรรมการและประธานกรรมการบริหาร บริษัทหลักทรัพย์ (บล.) โนมูระ พัฒนสิน (CNS) เปิดเผยว่า บริษัทยังไม่มีนโยบายควบรวมกิจการกับบริษัทหลักทรัพย์ใด เพราะมีฐานทุนที่แข็งแกร่งพอและสามารถทำธุรกิจเติบโตได้จนส่วนแบ่งการตลาดเริ่มขยับมาสู่ระดับเป้าหมายที่ 3% จากปีก่อน 2.62.8% ซึ่งเป็นผลจากที่บริษัทได้ปูทางกลยุทธ์เจาะฐานลูกค้ารายบุคคลมาตั้งแต่ปีก่อน และต่อเนื่องมาถึงปี 2555 โดยหวังเพิ่มฐานลูกค้าเป็น 5 หมื่นบัญชีภายในปี 2556 จากสิ้นปีก่อนอยู่ที่ 4 หมื่นบัญชี ซึ่งมีปริมาณการซื้อขายสม่ำเสมอ 4050%
สำหรับกลยุทธ์ปีนี้ยังคงเน้นงานด้านการบริการเป็นหลัก ตั้งแต่ขยายสาขาไปหัวเมืองต่างจังหวัดกับธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ไม่ต่ำกว่า 10 แห่ง โดยตั้งเป้ามีลูกค้าใหม่ 1,000 บัญชี จากปีก่อนขยายสาขาไปแล้ว 14 แห่ง และมีลูกค้าเปิดบัญชีไม่ต่ำกว่า 500 บัญชี พร้อมเน้นการจัดงานสัมมนามากขึ้นโดยเฉพาะกลุ่มนิสิตนักศึกษากลุ่มที่มีศักยภาพจะเป็นลูกค้าของบริษัทในอนาคต
นอกจากนี้ บริษัทขยายช่องทางที่ทำให้นักลงทุนเข้าถึงข้อมูลและการบริการการซื้อขายผลิตภัณฑ์ทางอินเทอร์เน็ตและสมาร์ตโฟน พร้อมกับเพิ่มการอำนวยความสะดวกด้วยระบบการค้นหาข้อมูลให้นักลงทุนที่ไปซื้อหุ้นต่างประเทศมากขึ้น โดยบริษัทเพิ่งให้บริการลูกค้าลงทุนเมื่อปีก่อนใน 17 ประเทศ ซึ่งปัจจุบันมีบัญชีลูกค้าประมาณ 300 บัญชี และยังคงสร้างเจ้าหน้าที่การตลาดโดยปีนี้จะเพิ่มอีก 200 คน จากปัจจุบันมีมาร์เก็ตติง 230 คน